Κεφάλαιο V
Συνορεύουσα ζώνη

   
  Ως συνορεύουσα ζώνη ορίζεται η θαλάσσια ζώνη που ακολουθεί την αιγιαλίτιδα ζώνη και μπορεί να επεκταθεί μέχρι τα 24 ν.μ. από τις γραμμές βάσης. Είναι προφανές ότι η συνορεύουσα ζώνη πριμοδοτεί το κράτος με αιγιαλίτιδα ζώνη μικρότερη των 12ν.μ. καθόσον μπορεί να διευρύνει την συνορεύουσα ζώνη του μέχρι τα 24ν.μ. και με αυτή την έννοια να διευρύνει τη δικαιοδοσία του. Αναφέρουμε για παράδειγμα ότι ένα κράτος που έχει ήδη καθιερώσει αιγιαλίτιδα ζώνη 12ν.μ. μπορεί να αποκτήσει βάσει του άρθρου 33 συνορεύουσα ζώνη (24-12)12ν.μ., ενώ ένα κράτος, όπως η Ελλάδα, με αιγιαλίτιδα ζώνη 6ν.μ., μπορεί να υιοθετήσει  συνορεύουσα ζώνη (24-6)18ν.μ. 
Το συγκριτικό πλεονέκτημα που προσδίδει η συνορεύουσα ζώνη στο δεύτερο κράτος (στο παράδειγμα στην Ελλάδα) είναι δεδομένο. Επισημαίνεται πάντως ότι το πλεονέκτημα αυτό παρουσιάζει ενδιαφέρον στην εξαιρετική περίπτωση, όπως είναι η περίπτωση της  Ελλάδας που ένα κράτος δεν έχει κάνει χρήση της δυνατότητας που παρέχει σ’ αυτό η Σύμβαση 1982 να διευρύνει την αιγιαλίτιδα ζώνη του στο μέγιστο εύρος που δικαιούται βάσει της Σύμβασης 1982 που είναι τα 12ν.μ.

      
Εντός της συνορεύουσας ζώνης το παράκτιο κράτος να μπορεί να ασκήσει τις εξής αρμοδιότητες:

· να εμποδίζει παραβίαση των τελωνειακών, δημοσιονομικών, μεταναστευτικών ή υγειονομικών νόμων και κανονισμών που διαπράχθηκαν στο έδαφός του ή στη χωρική του θάλασσα
,

· να τιμωρεί παραβιάσεις των παραπάνω νόμων και κανονισμών που διαπράχθηκαν στο έδαφός του, ή στη χωρική του θάλασσα
 ,

· να προστατεύει τους ιστορικούς και αρχαιολογικούς θησαυρούς που βρίσκονται στο βυθό της ζώνης αυτής.

    Ας σημειωθεί ότι η Σύμβαση 1982 δεν απαιτεί οριοθέτηση της συνορεύουσας ζώνης μεταξύ αντικειμένων κρατών και δεν θεσπίζει υποχρέωση καταγραφής και ανακοινώσεως αυτής, όπως για την αιγιαλίτιδα ζώνη.

   Παρουσιάζει, τέλος, ενδιαφέρον το εξής αντιφατικό γεγονός: η Ελλάδα, που πρωτοστάτησε στην ενίσχυση του θεσμού της συνορεύουσας ζώνης στη Τρίτη Συνδιάσκεψη για το Δίκαιο της Θάλασσας, επιτυγχάνοντας εν τέλει την πρόσθεση της δυνατότητας στο παράκτιο κράτος να ασκεί αποκλειστική δικαιοδοσία για την προστασία των αρχαιοτήτων που βρίσκονται στο βυθό της ζώνης αυτής, δεν έχει ακόμη καθιερώσει συνορεύουσα ζώνη.

